വി എസ്സിന്റെ പുതിയ ജീവ ചരിത്രം പുറത്തു വരുന്നു , പാര്ട്ടിയിലും പുറത്തും വിവാദങ്ങള് സൃഷ്ടിച്ചേക്കാമെന്ന് സൂചന വി എസ്സിന്റെ ജീവ ചരിത്രം പൂര്ത്തിയാക്കാന് ആഗ്രഹിക്കുന്നതായി കേരളത്തിലെ സമുന്നത മാര്ക്സിസ്റ്റ് നേതാവും മുന് എം എല് എ യുമായ പിരപ്പന്കോട് മുരളി. ആയിരത്തി തൊള്ളയിരത്തി തൊണ്ണൂറ്റി ആറിലെ മാരാരിക്കുളം തിരഞ്ഞെടുപ്പ് വരെയുള്ള എഴുത്ത് പൂര്ത്തിയായതായും മുരളി . തൊണ്ണൂറ്റി ആറിലെ മാരാരിക്കുളം തിരഞ്ഞെടുപ്പ് തോല്വി മുതല് ഇനി എഴുതേണ്ടതുണ്ട്. പലപ്പോഴും ദുരുപയോഗം ചെയ്യാനോ തെറ്റിദ്ധരിക്കപ്പെടാനോ ഇടയുള്ള ഏടുകള് അദ്ദേഹത്തിന്റെ ജീവിതത്തില് ഉണ്ട് . വസ്തുതകള് മനസിലാക്കിയതിനു ശേഷം മാത്രമേ എഴുതൂ എന്നും ആരെയും ആക്ഷേപിക്കാന് വേണ്ടിയും പാര്ട്ടിയെ വെല്ലു വിളിക്കാന് വേണ്ടിയും എഴുതില്ല എന്നും അദ്ദേഹം കൂട്ടിച്ചേര്ത്തു . വി എസ് എന്തായിരുന്നു , വി എസ് എന്തായിരുന്നു ഉദ്ദേശിച്ചത് എന്നും തനിക്കറിയാമെന്നും അത് എഴുതാന് ആണ് ആഗ്രഹിക്കുന്നത് എന്നും അദ്ദേഹം പറഞ്ഞു . വി എസ്സിന്റെ പുതിയ ജീവ ചരിത്രം വരുന്നതോടു കൂടി അദ്ദേഹത്തിന്റെ അറിയപ്പെടാത്ത രഹസ്യങ്ങളും ജീവിതങ്ങളും പുറത്തുവരുമെന്ന് പിരപ്പന്കോട് മുരളി ഉറപ്പ് പറയുന്നു . വിവരങ്ങള് എല്ലാം തന്നെ ശേഖരിച്ചു വച്ചിട്ടുണ്ടെന്നും എഴുതി തുടങ്ങാത്തത്തിന്റെ താമസം മാത്രമാണ് ബാക്കിയുള്ളത് . ഒരുപാട് വിവാദങ്ങള് ഈ പുസ്തകത്തിന്റെ രചനയെ തുടര്ന്ന് ഉണ്ടാകാന് സാധ്യത ഉണ്ട്. വിവാദങ്ങളെ ഭയന്ന് എഴുതാതെ ഇരിക്കില്ല എന്നും പാര്ട്ടി നടപടിയെ ഭയക്കുന്നില്ല എന്നും അദ്ദേഹം പറഞ്ഞു .പാര്ട്ടിയെ അംഗീകരിച്ചു തന്നെയാണ് ഈ നിമിഷം വരെ വി എസ്സും താനും ജീവിക്കുന്നത് എന്നും ഒരു നല്ല കാര്യം ചെയ്തിട്ട് രക്ത സാക്ഷിയാകുന്നതിനു വിഷമമില്ല എന്നും അദ്ദേഹം തുറന്നു പറയുന്നു. അന്വേഷണത്തിന്റെ എഡിറ്റര് പ്രദീപ് പനങ്ങാടിന് നല്കിയ അഭിമുഖത്തിലാണ് ഇക്കാര്യങ്ങള് വിശദീകരിക്കുന്നത്